ঝালকাঠিতে দুর্ঘটনায় ট্রলিচালক নিহত | 865659 | কালের কণ্ঠ | kalerkantho
ঝালকাঠিতে দুর্ঘটনায় ট্রলিচালক নিহত
২২ জানুয়ারি, ২০২০ ১৭:১৪ | পড়া যাবে ১ মিনিটে
ঝালকাঠিতে সড়ক দুর্ঘটনায় মো. রাশেদ (৩৫) নামে এক ট্রলিচালকের মৃত্যু হয়েছে। মঙ্গলবার দুপুরে কৃষ্ণকাঠি এলাকার বরিশাল-খুলনা আঞ্চলিক মহাসড়কে যাত্রীবাহী বাস ও মালবাহী ট্রলির সংঘর্ষে এ দুর্ঘটনা ঘটে। রাতে চিকিৎসাধীন অবস্থায় বরিশাল শের-ই-বাংলা মেডিক্যাল কলেজ হাসপাতালে সে মারা যায়। আহত বাসচালক জামাল হোসেনসহ ১০ জন চিকিৎসাধীন।
পুলিশ ও প্রত্যক্ষদর্শীরা জানান, ঝালকাঠি আন্তজেলা বাস টার্মিনাল থেকে বরিশালের উদ্দেশে ছেড়ে যাওয়া একটি বাস সুতালড়ি পুলিশ লাইনসের কাছাকাছি পৌঁছলে বিপরীতগামী ইটবোঝাই একটি ট্রলি নিয়ন্ত্রণ হারিয়ে বাসের সাথে ধাক্কা লাগে। এতে বাসের সামনের ডান দিকের অংশ দুমড়ে-মুচড়ে যায়। এ সময় বাসচালক জামাল ও ট্রলিচালক রাশেদ গুরুতর আহত হয়। দুর্ঘটনায় বাসের ৯ জন যাত্রীও আহত হন। আহতদের গুরুতর অবস্থায় বরিশাল শের-ই-বাংলা মেডিক্যাল কলেজ হাসপাতালে পাঠানো হলে চিকিৎসাধীন অবস্থায় ট্রলিচালক মো. রাশেদ মারা যায়।